“สมคิด” จ่อเสนอโครงการพัฒนาพื้นที่รถไฟความเร็วสูง เข้าบอร์ด PPP
"สมคิด" เตรียมเสนอโครงการพัฒนาพื้นที่เส้นทางรถไฟความเร็วสูง 4 เส้นทาง โดยกรุงเทพ-ระยอง เป็นโครงการนำร่อง
1 ส.ค. 2559

นายสมคิด จาตุศรีพิทักษ์ รองนายกรัฐมนตรี เปิดเผยถึงการประชุมเพื่อจัดทำแผนการใช้ประโยชน์จากพื้นที่ตามแนวเส้นทางรถไฟความเร็วสูง 4 เส้นทาง ได้แก่ กทม.-นครราชสีมา,  กทม.-ระยอง, กทม.-หัวหิน และ กทม.-เชียงใหม่ว่า เส้นทางรถไฟความเร็วสูง โดยกรุงเทพ-ระยอง จะเป็นโครงการนำร่องในการพัฒนาพื้นที่เส้นทางรถไฟในเชิงพาณิชย์
ทั้งนี้เนื่องจากสถานีมีศักยภาพ โดยให้กระทรวงคมนาคมไปพิจารณาผลตอบแทนทางการเงิน และจำนวนสถานีที่จะพัฒนาเพื่อบรรจุในเงื่อนไขการประมูล คาดว่าภายใน 2 สัปดาห์จะนำเสนอต่อนายกรัฐมนตรีให้รับทราบ
ขณะนี้ต่างประเทศกำลังมองไทยเรื่องรถไฟความเร็วสูง กทม.-ระยอง สนามบินและท่าเรือ ถ้าเกิดได้เร็ว จะเป็นสิ่งที่ผลักดันเศรษฐกิจโดยรวม ดังนั้นโครงการรถไฟความเร็วสูง เส้นทางกทม.- ระยองจะเร่งเข้าคณะกรรมการ PPP